DA Den Europæiske Unions Tidende C 79/16

Sag anlagt den 9. januar 2008 — Kommissionen for De Europæiske Fællesskaber mod Republikken Finland

(Sag C-10/08)

(2008/C 79/29)

Processprog: finsk

Parter

Sagsøger: Kommissionen for De Europæiske Fællesskaber (ved I. Koskinen og D. Triantafyllou, som befuldmægtigede)

Sagsøgt: Republikken Finland

Sagsøgerens påstande

— Det fastslås, at Republikken Finland har tilsidesat sine forpligtelser dels i henhold til artikel 90 EF, idet den har opretholdt § 5 i Autoverolaki (lov om automobilafgift) og § 102, stk. 1, nr. 4, i Arvonlisäverolaki (lov om merværdiafgift) — hvorefter den inden for rammerne af automobilafgiften anvender den samme afgiftsværdi for motorkøretøjer, der er mindre end tre måneder gamle, som for nye motorkøretøjer og for motorkøretøjer, der er mindre end seks måneder gamle, og hvorefter motorkøretøjets værdi i tilfælde af, at der ikke på det finske marked findes tilsvarende motorkøretøjer, nedskrives med 0,8 % pr. måned — dels i henhold til artikel 17, stk. 1 og 2, i Rådets sjette momsdirektiv 77/388/EØF (1), som ændret ved artikel 167 og 168 i Rådets direktiv 2006/112/EF (2), idet Finland tillader, at der i den merværdiafgift, som skal svares af salget, foretages fradrag af afgiften i henhold til Autoverolakis § 5.

— Republikken Finland tilpligtes at betale sagens omkostninger.

Søgsmålsgrunde og væsentligste argumenter

Da en importør af motorkøretøjer i Finland er momspligtig, skal han i henhold til Autoverolakis § 5 svare merværdiafgift af automobilafgiften til toldmyndighederne. Da importøren imidlertid i henhold til Arvonlisäverolakis § 102, stk. 1, nr. 4, kan foretage fradrag af den merværdiafgift, der skal svares af salget, forbliver der ikke i motorkøretøjets værdi nogen merværdiafgift. Den merværdiafgift, der fradrages i automobilafgiften, bliver ikke væltet over på forbrugeren. Hvis en privatperson for første gang vil indregistrere et motorkøretøj i Finland, skal han også svare merværdiafgift af automobilafgiften til toldmyndighederne, men kan ikke fradrage denne. Denne ordning, der sondrer mellem salg, der foretages inden for rammerne af en momspligtigs afgiftspålagte økonomiske virksomhed i forskellige handelsled og slutbrugerens erhvervelse i andre medlemsstater, indebærer, at den merværdiafgift på automobilafgiften, som opkræves på et motorkøretøj, som af en privatperson erhverves i en anden medlemsstat og første gang registreres i Finland, formodentlig er højere end den resterende merværdiafgift på automobilafgiften af værdien af et tilsvarende brugt motorkøretøj, som allerede er registreret i Finland, når den person, som skal betale automobilafgift, også er momspligtig, og motorkøretøjet er solgt i forbindelse med afgiftspålagt økonomisk virksomhed, eftersom værdien af motorkøretøjet i sidstnævnte tilfælde — grundet det fulde fradrag — ikke indeholder nogen merværdiafgift på automobilafgiften og er i strid med artikel 90 EF.

Domstolen har i sag C-101/00, Siilin, fastslået, at merværdiafgift, som pålægges automobilafgiften, ikke er merværdiafgift som omhandlet i sjette momsdirektiv. Den i henhold til Arvonlisäverolaki hjemlede ret til inden for rammerne af en afgiftspålagt økonomisk virksomhed at fradrage merværdiafgiften på automobilafgiften i merværdiafgiften, er i strid med sjette momsdirektiv 77/388/EØF, hvorefter merværdiafgift kun kan fradrages i merværdiafgift.

I henhold til Autoverolaki nedskrives værdien af brugte motorkøretøjer, som er mindre end tre måneder gamle, ikke, men de pålægges afgift som nye motorkøretøjer. Værdien af et motorkøretøj falder dog straks efter, at det er solgt eller taget i brug. Det er i strid med artikel 90 EF at pålægge motorkøretøjer, som har været brugt i mindre end tre måneder, afgift af samme værdi som nye motorkøretøjer. Også Autoverolakis bestemmelse om, at der på motorkøretøjer, der er brugt i mellem tre og seks måneder, anvendes en skala, hvorefter motorkøretøjets værdi i tilfælde af, at der ikke på det finske marked findes tilsvarende motorkøretøjer, nedskrives med 0,8 % pr. måned, er i strid med artikel 90 EF, da det ikke med denne månedlige lineære værdiforringelsesskala på 0,8 % kan garanteres, at den opkrævede afgift aldrig kan overstige den resterende afgift, som er indeholdt i værdien af tilsvarende motorkøretøjer, som allerede er registreret i Finland.

(1) Rådets sjette direktiv af 17.5.1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag, EFT L 145, s. 1.

(2) EUT L 347, s. 1.